Mening: Oopkop benadering tot Varsitybekerreeks nou nodigDit sal darem ŉ kwade en hartseer dag vir Suid-Afrikaanse rugby, en sport in die algemeen, wees as die Varsitybekerreeks se voortbestaan in die gedrang is. Dit volg op die geweld wat Maandagaand in Port Elizabeth by die Nelson Mandelabaai-universiteit se rugbystadion uitgebreek het toe die Madibaz teen die Maties gespeel het. Dit het tot die afgelasting van die wedstryd gelei nadat die Maties met 19-0 voor was en nou sal daar dringend ŉ ondersoek gedoen moet word om agter die kap van die byl te kom. Hopelik was dit net ŉ geïsoleerde geval wat gou deur die universiteitsowerhede en die Varsitybeker se organiseerders opgelos sal word. Wat werklik gebeur het, weet ons nog nie, maar wees maar verseker dat dit politiek gedrewe was – dat apartheid die skuld sal kry, dat rassisme ŉ rol gespeel het, dat Jan van Riebeeck liewer nie in 1652 in die Kaap moes anker gegooi het nie. Die vonke het glo van die begin af begin spat toe die volkslied voor die wedstryd gesing is en van die toeskouers tydens Die Stem-gedeelte gaan sit het. Die reeks is reeds in 2008 bekend gestel en was vanuit die staanspoor ŉ klinkende sukses. Ja, daar was oor die jare allerhande foefies en reëls wat die tradisionele ondersteuners die papelellekoors gegee het. Maar dis eintlik vir jong mense bedoel. Dit is om ŉ nuwe rugbykultuur en geleenthede te skep, en om die spel uit te brei en te bevorder. Die reeks dien as ŉ uitlaatklep en klankbord vir ŉ nuwe geslag ondersteuners. Hulle sing en dans en klap hande wanneer hulle nie moet nie, hulle druk sewepuntdrieë en kan vra dat die teenstanders vir ŉ ruk lank met net 13 spelers moet speel. Dit skep ook geleenthede vir die kleiner universiteite soos Fort Hare, die Universiteit van Wes-Kaapland, die Walter Sisulu-universiteit, Rhodes, die Tshwane Universiteit vir Tegnologie, die KwaZulu-Natal-universiteit en die Kaapse Skiereiland-universitet vir Tegnologie om ook op die groot sportverhoog te speel. Afgesien van rugby en sewesrugby, word daar ook in atletiek, krieket, netbal, hokkie, strandvlugbal en sokker meegeding. Moet ŉ klein groepie gegriefdes nou die bal namens die res skop?